b"\n_START_ARTICLE_\nBratje Marx\n_START_SECTION_\n\xc5\xbdivljenjepis\n_START_PARAGRAPH_\nBratje Marx so bili rojeni v newyor\xc5\xa1ki judovski dru\xc5\xbeini nem\xc5\xa1kega porekla. Priimek dru\xc5\xbeine bi se sicer menda moral glasiti Marrix (tako je vsaj pripovedovala dru\xc5\xbeinska tradicija), a je o\xc4\x8de \xc5\xbee v poro\xc4\x8dnem listu vpisan z imenom Marks, ki se je kasneje izbrusilo v dana\xc5\xa1njo obliko. Leta 1895 rojeni Manfred, najstarej\xc5\xa1i sin zakoncev Sama (prvotno verjetno Simona) in Minnie (Miene) Marx, je umrl v zgodnjem otro\xc5\xa1tvu, vsi ostali pa so se posvetili igralstvu oz. zabavlja\xc5\xa1tvu, ki jim je bilo polo\xc5\xbeeno takoreko\xc4\x8d v zibelko, saj so se s tem poslom ukvarjali \xc5\xbee materini star\xc5\xa1i. V karieri jim je - poleg nadarjenosti za komiko - nemalo pomagala tudi izjemno glasbeno znanje, ki so ga zelo uspe\xc5\xa1no dokazovali na odrskih deskah in v svojih filmih. Glasbeni multitalent Harpo je bil tako izvrsten harfist, Chico je ob\xc4\x8dinstvo navdu\xc5\xa1eval za klavirjem, Groucho je igral kitaro... Poleg sinov je k dru\xc5\xbeini kot najstarej\xc5\xa1i otrok \xc5\xa1tela \xc5\xa1e posvojena ne\xc4\x8dakinja Pauline, h\xc4\x8di materine seste Hannah._NEWLINE_Umetni\xc5\xa1ko kariero so bratje Marx pri\xc4\x8deli v vudvilskih dvoranah, ker je pod imenom Al Shean \xc5\xbee uspe\xc5\xa1no nastopal njihov stric Albert Sch\xc3\xb6nberg. Na oder se je leta 1905 prvi podal Groucho, dve leti kasneje mu je sledil Gummo. Skupaj s pevko Mabel O'Donnel sta nastopala v triu, imenovanem The Three Nightingales (Trije slav\xc4\x8dki). Ko se je skupini naslednje leto pridru\xc5\xbeil Harpo, O'Donellovo pa je zamenjal Lou Levy (\xc2\xabnemarxovski\xc2\xab\xc2\xa0del zasedbe se je kasneje \xc5\xa1e spreminjal), so temu ustrezno prikrojili tudi ime - namesto treh so v dvoranah poslej \xc5\xbevrgoleli \xc5\xa0tirje slav\xc4\x8dki (The four Nightingales). Program skupine je bil tipi\xc4\x8dno vudvilski, sestavljen iz glasbenih to\xc4\x8dk in komi\xc4\x8dnih ske\xc4\x8dev. Groucho, takrat pravzaprav \xc5\xa1e Julius, je v tem \xc4\x8dasu oblikoval lik Hansa Pumpernickla, emigranta z mo\xc4\x8dnim nem\xc5\xa1kim naglasom, ki so si ga ostali \xc4\x8dlani skupine seveda vedno znova krepko privo\xc5\xa1\xc4\x8dili. Vlogo nem\xc5\xa1kega priseljenca je opustil v obdobju prve svetovne vojne, ko Nemci v ZDA niso bili priljubljeni \xe2\x80\x93 razlog, ki je pripeljal tudi do Harpovega preimenovanja iz Adolpha v Arthurja. Do leta 1910 sta v skupino vstopili \xc5\xa1e Minnie (ki je bila \xc5\xbee pred tem mened\xc5\xbeerka\xc2\xa0\xc2\xbbSlav\xc4\x8dkov\xc2\xab) in njena sestra Hannah. Zasedba si je nadela novo ime Minnie Palmer's six Mascots (\xc5\xa0est maskot Minnie Palmer), pri \xc4\x8demer je bila z Minnie Palmer mi\xc5\xa1ljena gospa Marxova, ki je spremenila priimek, po vsej verjetnosti iz poslovnih nagibov, saj se je tedaj enako imenovala zelo priljubljena angle\xc5\xa1ka pevka._NEWLINE_V predstavah skupine je glasba sprva prevladovala nad komedijo. Ob nastopu v teksa\xc5\xa1kem mestecu Nacogdoches leta 1912 pa je naklju\xc4\x8dje za\xc4\x8drtalo njihovo bodo\xc4\x8do pot. Kot se je kasneje spominjal Groucho, je med predstavo pred gledali\xc5\xa1\xc4\x8dem zbezljala mula in ob\xc4\x8dinstvo se je zgrnilo iz dvorane, da ne bi zamudilo spektakla. Ko se je publika vrnila, so si jezni bratje privo\xc5\xa1\xc4\x8dili nekaj precej sarkasti\xc4\x8dnih pripomb na ra\xc4\x8dun mesta in Teksasa, vendar so se gledalci na \xc5\xbealjivke namesto z u\xc5\xbealjenostjo odzvali - s smehom. Po nepri\xc4\x8dakovanem uspehu se je skupina odlo\xc4\x8dila, da bo komi\xc4\x8dnim elementom v svojih nastopih poslej namenjala ve\xc4\x8d prostora. \xc5\xbde med nadaljevanjem teksa\xc5\xa1ke turneje so\xc2\xa0\xc2\xbbMaskote\xc2\xab\xc2\xa0nastopile tudi pred udele\xc5\xbeenci u\xc4\x8diteljskega kongresa v Denisonu. Da bi se prikupili gledalcem, so se \xc4\x8dlani zasedbe odlo\xc4\x8dili odigrati svojo ina\xc4\x8dico priljubljenega musicla School Days. Groucho je napisal ske\xc4\x8d z naslovom Fun in Hi Skule, v katerem je sam igral vlogo nem\xc5\xa1kega u\xc4\x8ditelja, Gummo in Harpo pa sta prevzela stereotipni identiteti spodobnega judovskega u\xc4\x8denca in nabritega irskega razrednega tep\xc4\x8dka. Ske\xc4\x8d, v katerem je \xc5\xbee povsem prepoznaven vzorec kasnej\xc5\xa1e marxovske komike, je bil uspe\xc5\xa1nica in bratje so hitro postali popularni. Kmalu se je skupini The Marx Brothers and Co. (Bratje Marx in dru\xc5\xbeabniki), kakor se je po novem imenovala, pridru\xc5\xbeil \xc5\xa1e Chico, ki je pred tem ubiral lastne vudvilske steze._NEWLINE_Iz uspeha Fun in Hi Skule sta se porodili \xc5\xa1e dve nadaljevanji, najprej Mr. Green's Reception (1912/1913) in nato Home Again (1914), ki sta utrdili status vzpenjajo\xc4\x8dih se zvezd (v kolikor je tak\xc5\xa1en izraz primeren glede na slabe zaslu\xc5\xbeke vudvilskih igralcev). Bratom je na pomo\xc4\x8d prisko\xc4\x8dil stric Albert, preizku\xc5\xa1en odrski ma\xc4\x8dek, ki je tudi dokon\xc4\x8dno izoblikoval njihovo podobo. Karakterizacija, v osnovah za\xc4\x8drtana \xc5\xbee s Fun in Hi Skule, je pravzaprav ostala bolj ali manj nespremenjena: na eni strani kaoti\xc4\x8dni, anarhisti\xc4\x8dni, a v principu dobrosr\xc4\x8dni liki, ki so jih - vsak s svojimi individualnimi zna\xc4\x8dilnostmi - upodabljali Groucho, Chico in Harpo, na drugi strani pa urejeni, premo\xc4\x8drtni mladeni\xc4\x8d Gummo. Jezikavi Groucho, ve\xc4\x8dni nastopa\xc4\x8d s \xc5\xa1irokimi, na obraz naslikanimi brki (anekdota pripoveduje, da si jih je z gledali\xc5\xa1ko barvo prvi\xc4\x8d naslikal pred eno od prestav Fun in Hi Skule, ko mu je zmanjkalo \xc4\x8dasa, da bi si prilepil umetne), je tedaj \xc5\xbee razvil ve\xc4\x8dji del svojo nepozabne mimike in gestike, Chico je Italoameri\xc4\x8dana igral \xc5\xa1e v \xc4\x8dasu samostojne kariere, pa tudi hiperaktivnega Harpa je lasulja krasila \xc5\xbee v Fun in Hi Skule. Stric Albert je torej njihove like bolj ali manj le izbrusil, z eno samo ve\xc4\x8djo izjemo: Harpu je (postopoma) odvzel dar govora! Razlage, zakaj je to storil, se razlikujejo, vsakakor pa je bila njegova poteza tako u\xc4\x8dinkovita, da mnogi ljubitelji filmov bratov Marx \xc5\xa1e danes mislijo, da je bil Harpo tudi v resnici nem._NEWLINE_V tem \xc4\x8dasu so bratje Marx, do takrat \xc5\xa1e Leonard, Adolph, Julius Henry in Milton, dobili svoja slove\xc4\x8da imena. Med turnejo po Illinoisu leta 1914 jim je sopotnik Art Fisher ob partiji kart nadel vzdevke, ki so se jih potem dr\xc5\xbeali do konca \xc5\xbeivljenja: Julius je Groucho postal zaradi svojega resnobnega obna\xc5\xa1anja (grouch = godrnja\xc4\x8d) in mo\xc5\xa1nje s skupnim premo\xc5\xbeenjem (grouch-bag), ki jo nosil za vratom, \xc5\xbeenskar Leonard je bil prekr\xc5\xa1\xc4\x8den v Chica zaradi strasti do\xc2\xa0\xc2\xbbpi\xc5\xa1k\xc2\xab\xc2\xa0(chicks = dekleta), Adolphu je ime Harpo prinesla njegova harfa, Miltona pa se je vzdevek Gummo po lastnih besedah prijel, ker je imel vedno luknjaste \xc4\x8devlje in je zato tudi ob lepem vremenu nosil gumijaste galo\xc5\xa1e. O tem, kako je do vzdevka Zeppo nekaj let kasneje pri\xc5\xa1el najmlaj\xc5\xa1i brat, ni enotnega mnenja. Groucho je neko\xc4\x8d dejal, da so ga imenovali po cepelinu, zra\xc4\x8dni ladji, izumljeni v \xc4\x8dasu njegovega rojstva, Harpo pa se je spominjal, da je nad \xc5\xa1portom navdu\xc5\xa1eni Herbert ime dobil po Mr. Zippu, priljubljenem \xc5\xa1impanzjem akrobatu tistih dni._NEWLINE_V za\xc4\x8detku dvajsetih let so bile bratje Marx uveljavljena vudvilska institucija. Njihove predstave so bile pove\xc4\x8dini uspe\xc5\xa1ne (izjema je bila le The Cinderella Girl iz leta 1918) in publika je njihov bizarni smisel za humor ter nor\xc4\x8devanje iz visoke dru\xc5\xbebe in dru\xc5\xbebene hinav\xc5\xa1\xc4\x8dine vzela za svoje. Medtem se je spremenila tudi zasedba. Namesto Gumma, ki se je prostovoljno podal na bojna polja prve svetovne vojne in se kasneje skupini ni ve\xc4\x8d pridru\xc5\xbeil, je na odrske deske leta 1918 stopil najmlaj\xc5\xa1i brat Zeppo, po nekaterih trditvah menda na pritisk matere, ki jo je skrbela njegova \xc5\xbeivahna narava. \xc4\x8ceprav je - glede na vlogo prijetnega mladeni\xc4\x8da - tudi Zeppo, tako kot pred njim Gummo, v predstavah skupine ob svojih kaoti\xc4\x8dnih soigralcih stal v drugem planu, pa so bratje radi poudarjali, da je bil prav on od vseh pravzaprav najbolj nadarjen in je lahko kadarkoli imenitno odigral vlogo kateregakoli od ostalih treh bratov. Leta 1922 so bratje Marx odpotovali na nastop \xc4\x8dez veliko lu\xc5\xbeo - v Anglijo._NEWLINE_Angle\xc5\xa1ka publika, nevajena njihovega svojstvenega humorja, jih sprva ni lepo sprejela. Na prvem nastopu v londonskem Coliseumu so jih gledalci obmetavali s kovanci za penny, kar je bil tedaj zna\xc4\x8dilen izraz neodobravanja in nezadovoljstva. Kot se je spominjal Groucho, vse skupaj ni bilo niti malo prijetno; angle\xc5\xa1ki penny je bil namre\xc4\x8d kljub majhni vrednosti velik prav toliko, kot ameri\xc5\xa1ki srebrni dolar in zadetek je znal biti precej bole\xc4\x8d. Kljub temu je Groucho ohranil prisebnost, stopil v ploho kovancev in nagovoril ob\xc4\x8dinstvo. Njegov ironi\xc4\x8dni o\xc4\x8ditek, da bi se - glede na prepotovano razdaljo med Ameriko in Anglijo, gotovo spodobilo, da bi jih gledalci obmetavali tudi s (seveda precej ve\xc4\x8d vrednimi) \xc5\xa1ilingi - je u\xc4\x8dinkoval enako, kot \xc5\xbee leta poprej zmerjanje publike v Nacogdochesu: ljudje so se pri\xc4\x8deli krohotati in turneja se je spremenila v (zmeren) uspeh._NEWLINE_Po vrnitvi iz Anglije so Bratje Marx s podporo neodvisnega producenta Josepha P. Gaitesa in z denarjem pensylvanijskega milijonara Jamesa Beurya iz dveh propadlih musicalov, Love for Sale in Give me a Thrill, sestavili predstavo I'll Say She Does, ki so jo prvi\xc4\x8d izvedli v Beuryevem gledali\xc5\xa1\xc4\x8du Walnut Street v Philadelphiji. \xc4\x8ceprav Groucho o predstavi nikoli ni imel dobrega mnenja, pa je na hitrico sestavljena zgodba o bogati dedinji, ki i\xc5\xa1\xc4\x8de pustolov\xc5\xa1\xc4\x8dine \xc5\xbeeljne mo\xc5\xa1ke, postala njihova najve\xc4\x8dja uspe\xc5\xa1nica dotlej. Po \xc5\xa1tevilnih gostovanjih \xc5\xa1irom Amerike, so bratje Marx maja 1924 predstavo uspe\xc5\xa1no uprizorili tudi na Broadwayju. Od tu do filma je manjkal le \xc5\xa1e korak._NEWLINE_Ta korak so bratje Marx storili s svojimi nadvse uspe\xc5\xa1nimi broadwayskimi predstavami v naslednjih \xc5\xa1estih letih. Uspe\xc5\xa1nici I'll Say She Does, ki je bratom kon\xc4\x8dno prinesla premo\xc5\xbeenje in so jo z velikim uspehom izvajali do leta 1925 sta sledila \xc5\xa1e dva zadetka v polno: The Cocoanuts (1925) in Animal Crackers (1927). Hollywood vse bolj priljubljene skupine seveda ni mogel ignorirati v nedogled; 3. maja 1929 je tako filmski studio Paramount javnosti predstavil prvi celove\xc4\x8derni fim bratov Marx: The Cocoanuts, posnet po njihovem velikem hitu izpred \xc5\xa1tirih let. Mati Minnie je filmski uspeh svojih fantov \xc5\xa1e do\xc5\xbeivela. Umrla je jeseni istega leta._NEWLINE_Za Paramount so bratje Marx med letoma 1929 in 1933 posneli pet zelo uspe\xc5\xa1nih filmov: The Cocoanuts, Animal Crackers, Monkey Business, Horse Feathers in Duck Soup. V treh od njih (The Cocoanuts, Animal Crackers in Duck Soup) je ob bratih zaigrala tudi izvrstna Margaret Dumont, vedno o\xc4\x8darljiva dama, ki jo \xc5\xa1tevilni prepri\xc4\x8dani marxisti - kakor sami sebe radi imenujejo ob\xc4\x8dudovalci skupine - upravi\xc4\x8deno razgla\xc5\xa1ajo kar za \xc5\xa1estega brata Marx. Leta 1934 so Groucho, Chico in Harpo od Paramounta presedlali k MGM-u, Zeppo pa je skupino zapustil in se pri\xc4\x8del uveljavljati kot igralski zastopnik. Njegove prve stranke so bile seveda prav bratje Marx."